Barbora Krejčíková

Barbora Krejčíková (* 18. december 1995, Brno) je česká profesionálna tenistka, celkovo dvanásťnásobná grandslamová víťazka, bývalá svetová dvojka v dvojhre a svetová jednička v štvorhre, keď na tejto pozícii strávila v troch obdobiach devätnásť týždňov. Na Letných olympijských hrách 2020 sa s Kateřinou Siniakovou stala olympijskou víťazkou v štvorhre. Obe tak pre Česko získali prvú zlatú medailu v tenise z olympiády.

Na French Open 2021 ovládla dvojhru a po boku Siniakovej i štvorhru, čo sa v jednom ročníku naposledy podarilo Mary Pierce v roku 2000. Druhý singlový grandslam vybojovala vo Wimbledone 2024. So Siniakovou triumfovala aj na French Open 2018, vo Wimbledone 2018 a 2022, Australian Open 2022 a 2023, rovnako ako na Turnaji majsteriek 2021. Titulom na US Open 2022 skompletizovali kariérny grandslam, kariérny Zlatý Slam a ako prvý ženský pár v histórii dovŕšili i kariérny Super Slam. Stali sa tak piatou dvojicou otvorenej éry s aspoň siedmimi grandslamovými titulmi. V rokoch 2019, 2020 a 2021 vyhrala ako prvá hráčka od výkonu Margaret Courtovej zo sezón 1963 – 1965 zmiešanú štvorhru na Australian Open trikrát za sebou.

Od októbra 2018 do januára 2019 bola svetovou jedničkou v štvorhre, ktorou sa spolu so Siniakovou stali ako piata a šiesta Češka, respektíve štyridsiata a štyridsiataprvá hráčka od zavedenia klasifikácie v roku 1984. Vytvorili tak štrnástu dvojicu na vrchole. Do čela deblovej klasifikácie sa ešte vrátila dvakrát v lete a na jeseň 2021. V závere sezóny 2023 Siniaková iniciovala ukončenie ich deblovej spolupráce. Na začiatku sezóny 2024 sa jej deblovou partnerkou stala Nemka Laura Siegemundová.

Vo svojej kariére na okruhu WTA Tour vyhrala osem singlových a devätnásť deblových turnajov vrátane dvojhry na Dubai Tennis Championships 2023 z kategorie WTA 1000. V sérii WTA 125 ovládla štvorhru v Limoges. V rámci okruhu ITF získala štrnásť titulov v dvojhre a 
devätnásť vo štvorhre. V rebríčku WTA bola najvyššie v dvojhre vo februári 2022 na 2. mieste a v štvorhre v októbri 2018 na 1. mieste. V auguste 2023 nadviazala spoluprácu s Pavlom Motlom so skúsenosťami z amerického univerzitného tenisu na Middle Tennessee State University. V rokoch 2014–2017 ju viedla Jana Novotná, v roku 2018 Petr Kovačka a v období 2018 – 2023 Aleš Kartus.

V českom tíme Billie Jean King Cupu debutovala v roku 2019 ostravským štvrťfinále Svetovej skupiny proti Rumunsku, v ktorom so Siniakovou prehrali rozhodujúcu štvorhru. Češky tak odišli porazené 2:3 na zápasy. V roku 2018 bola členkou víťazného tímu, v pražskom finále proti USA ale neodohrala žiadne stretnutie. Do roku 2025 v súťaži nastúpila na osem medzištátnych stretnutí s bilanciou 2 – 3 v dvojhre a 3 – 2 v štvorhre.

V rokoch 2018, 2021 a 2022 vytvorila s Kateřinou Siniakovou deblový pár roku WTA a obe sa stali aj majsterkami sveta ITF. V rokoch 2021 a 2024 vyhrala hlavnú kategóriu českej tenisovej ankety Zlatý kanár.

 Referencie 

 Iné projekty 

 Externé odkazy 
 Oficiálna stránka


 Zdroj 

Kategória:Českí tenisti
Kategória:Víťazi Australian Open
Kategória:Víťazi French Open
Kategória:Víťazi Wimbledonu
Kategória:Víťazi US Open
Kategória:Českí olympijskí víťazi
Kategória:Olympijskí víťazi v tenise
Kategória:Víťazky Fed Cupu
Kategória:Majstri sveta
Kategória:Osobnosti z Brna